A BIZOTTSÁG (EU) 2021/2142 RENDELETE

(2021. december 3.)

az 1881/2006/EK rendeletnek az egyes élelmiszerekben előforduló ópium-alkaloidok felső határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az 1881/2006/EK bizottsági rendelet (2) meghatározza az élelmiszerekben előforduló egyes szennyező anyagok, köztük az ópium-alkaloidok felső határértékeit.

(2) A szemes mákot ópiummákból (Papaver somniferum L.) nyerik. Az ópiummák ópium-alkaloidokat, például morfint és kodeint tartalmaz. A szemes mák egyáltalán nem vagy csak nagyon kis mennyiségben tartalmaz ópium-alkaloidokat, ugyanakkor rovarok okozta sérülés következtében vagy a magvakat betakarítás során érő külső szennyeződés által szennyeződhet alkaloidokkal, amikor a mákszalmából (ideértve a máktok falát) származó porszemcsék a magvakhoz tapadnak.

(3) 2018-ban az Európai Élelmiszerbiztonsági Hatóság (a továbbiakban: Hatóság) a szemes mákban előforduló ópium-alkaloidokról szóló aktualizált tudományos szakvéleményt (3) fogadott el. A Hatóság megerősítette az 10 μg morfin/testtömegkilogramm akut referenciadózist (ARfD), és arra a következtetésre jutott, hogy a szemesmák-mintákban a kodein koncentrációját a kodein 0,2-es tényezővel végzett, morfin-egyenértékké történő átváltásával kell figyelembe venni. Az ARfD ezért egy a morfinra és a kodeinre vonatkozó ARfD-csoport, morfin-egyenértékben kifejezve. Az expozícióra vonatkozó becslések az ARfD-csoport valószínűsíthető túllépését jelzik, különösen nagy adagok fogyasztása vagy feldolgozatlan szemes mákot tartalmazó élelmiszerek fogyasztása esetén.

(4) Ezért a morfin és a morfin-egyenértékben kifejezett kodein tekintetében felső határértékeket kell meghatározni a végső fogyasztók számára forgalomba hozott szemes mákra és a szemes mákot vagy az abból származó termékeket tartalmazó sütőipari termékekre vonatkozóan. Ezeket a határértékeket annak figyelembevételével kell megállapítani, hogy az élelmiszer-feldolgozás a végtermékbe kerülő nyers szemes mák alkaloidtartalmát 25–100 %-kal csökkentheti. Mivel helyénvaló, hogy a sütőipari termékek előállítója részletes információkkal rendelkezzen a sütőipari termékek összetevőjeként felhasznált szemes mákról, beleértve a morfinegyenérték-tartalmat is, a szemes mák szállítójának ezt az információt a sütőipari termékek előállítójának rendelkezésére kell bocsátania.

(5) Az 1881/2006/EK rendeletet ezért ennek megfelelően módosítani kell.

(6) Annak érdekében, hogy a gazdasági szereplők felkészülhessenek az e rendelettel bevezetett új szabályokra, észszerű időt kell biztosítani a felső határértékek alkalmazásáig. Helyénvaló továbbá átmeneti időszakot biztosítani az e rendelet alkalmazásának kezdőnapja előtt jogszerűen forgalomba hozott élelmiszerekre vonatkozóan is.

(7) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1881/2006/EK rendelet melléklete e rendelet mellékletének megfelelően módosul.

2. cikk A mellékletben felsorolt, 2022. július 1-je előtt jogszerűen forgalomba hozott élelmiszerek minőségmegőrzési vagy fogyaszthatósági idejükig forgalomban maradhatnak.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2022. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. december 3-án. a Bizottság részéről az elnök Ursula VON DER LEYEN

(1) HL L 37., 1993.2.13., 1. o.

(2) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).

(3) Update of the Scientific Opinion on opium alkaloids in poppy seeds. (A szemes mákban előforduló ópium-alkaloidokról szóló tudományos szakvélemény aktualizálása.) EFSA Journal 2018;16(5):5243, https://doi.org/10.2903/j.efsa.2018.5243 119 o.